2009-ம் ஆண்டு முதல், ஒவ்வோர் ஆண்டும் டிசம்பர் 10-ம் தேதி 'த்தெரா மேத்ரே (Terra Medre) தினம்’ என்கிற பெயரில் கொண்டாடப்படுகிறது. இதன் பொருள், `தாய் மண்’ என்பதுதான். தாய் மண்ணின் பாரம்பர்யத்தைக் காக்கும்விதத்தில், மெது உணவு அமைப்பு உருவான தினத்தைக் குறிக்கும் வகையில் கொண்டாடப்படுகிறது. இரண்டாண்டுகளுக்கு ஒரு தடவை, இத்தாலியின் டூரின் மாநகரில், உலக அளவிலிருக்கும் இந்த அமைப்பினர் ஒன்று கூடி, ஐந்து நாள்களுக்கு மெது உணவுத் திருவிழாவை (சலோனா டெல் குஸ்டோ - Salone del gusto) நடத்திவருகின்றனர். இந்த ஐந்து நாள்களுக்கும் உலகின் மூலைமுடுக்குகளில் இருந்தெல்லாம் பழங்குடியினர் தொடங்கி, பலவித இனமக்களும் திரண்டுவந்து உணவு, விதைகள், காய்கறிகள் ஆரம்பித்து பாரம்பர்ய இறைச்சி வரை அனைத்தையும் காட்சிக்கும் விற்பனைக்கும் வைக்கிறார்கள். உலகின் பல பகுதிகளின் உணவுகளும், உணவுத் தயாரிப்பாளர்களும் பங்குகொள்வார்கள். அங்கு கருத்தரங்குகளும், உணவுப் பட்டறைகளும், சமையல் பாடங்களும் நடத்தப்படும். இந்தத் திருவிழா, அடுத்த ஆண்டு செப்டம்பர் 22 முதல் 26 வரை டூரின் நகரில் நடக்கவிருக்கிறது.